《题綵烟山人瑞槐堂》
元代·胡奎

青青堂下槐，乃在綵烟山。一本如合璧，两枝若联环。

堂中有贤母，日行槐树间。槐根两兄弟，綵服何斑斑。

母今发已皓，人与槐俱好。但见槐树长，不知母身老。

上有返哺乌，下有忘忧草。返哺识劬劳，忘忧思襁褓。

槐今高过屋，屈指三十年。东西或拱揖，左右相回旋。

不有两儿孝，安知慈母贤。草木亦微物，永锡信苍天。

儿今何所愿，愿槐长在目。槐花年年开，槐叶朝朝绿。

岂无蝼蚁梦，纷纷斗蛮触。一笑天地宽，白云满空谷。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。